A megelőlegező szocpol idején a vállalt gyerekek nagyjából negyede nem született meg – derül ki a Napi.hu közérdekű adatigényléséből.

A cikk szerint 2001 és 2009 között, a szocpol akkori berekesztéséig 41 305 olyan szerződést kötöttek, amelyben még meg nem született gyerekre vagy gyerekekre igényeltek megelőlegező támogatást. Főszabály szerint a házaspárok első gyerekének négy, a másodiknak nyolc éven belül kellett volna megszületnie, vagyis ezek a szerződések már nagyrészt lejártak.

Arról nincs adat a Pénzügyminisztériumban, hogy ez a több mint 41 ezer család összesen hány gyereket vállalt, ahogyan arról sincs, hogy a csaknem 10 ezer nem teljesített szerződéshez hány meg nem született gyerek kapcsolódik. Azt azonban megtudta a lap, hogy jelenleg 9 571 szerződéshez kapcsolódóan fizettek, illetve fizetnek részletekben a családok az államnak "gyermekvállalás határidőben történő teljesítésének elmaradása" miatt.

Vagyis a meg nem született gyerekek száma akár 10 ezernél nagyobb lehet.

A szocpolhoz hasonló a csok-rendszer is, amelyben eddig 50 ezer gyereket vállaltak előre az igénylő párok.